Stormloop by UJ: een dood, talle beseerDie ry buite die Universiteit van Johannesburg. Foto: Taurai Maduna, EWN “Een vrou is dood en 17 word vir beserings behandel en sal na die hospitaal geneem word,” het Nana Radebe, woordvoerder vir die nooddienste, gesê. “Omstreeks 07:30 vanoggend het ons ŉ oproep ontvang. Daar word vermoed dat ŉ stormloop plaasgevind het net na die hek oopgemaak is, het sy gesê. ŉ Rampbus is ook op die toneel om die beseerdes, waarvan drie ernstig maar stabiel is, te help. Herman Esterhuizen, woordvoerder vir die universiteit, het gesê dat verdere besonderhede tydens ŉ mediakonferensie om 10:00 by die universiteit bekend gemaak sal word. Marie Muller, registrateur vir die Universiteit van Johannesburg, het aan eNews gesê die voorval het gebeur toe studente in ŉ ry gestaan het om ter elfder ure hul aansoeke vir tersiêre onderrig in te dien. Die universiteit het sedert Maandag glo reeds 5 000 nuwe aansoeke ontvang. Die universiteit was besig om mense wat buite die kampus in ŉ ry gestaan het, weg te wys. Die vrou wat dood is was glo ŉ moeder van een van die voornemende studente.